ગામની અન્ય મહિલાઓને સ્માર્ટફોન અને ઈન્ટરનેટ શીખવા માટે કેવી રીતે તૈયાર કરી તે અંગે વાત કરતાં રેખાબહેન કહે છે, “પહેલાં તો બહેનો સ્માર્ટફોનને હાથમાં પકડતાં જ ડરતી. જોકે મેં તેમને ઈન્ટરનેટ દરિયો છે અને તમે ચાહો તે જોઈ શકો છો તેમ કહીને સ્માર્ટફોનમાં એક પછી એક બધું સર્ચ કરીને બતાવ્યું. એક બહેનની દીકરી માટે દુલ્હન સેટ ઓનલાઈન મગાવી આપ્યો. એક બહેનના પતિને વાવણી માટેની ઓરણીનો ઓર્ડર પણ ઓનલાઈન આપ્યો. ગામની ભણેલી યુવતીઓને તલાટી ભરતીનાં ફોર્મ ઓનલાઈન ભરી આપ્યાં. કેટલીક બહેનોનાં ધોરણ ૧૦-૧૨માં ભણતાં છોકરાંઓનાં પરિણામ ઓનલાઈન જોઈ આપ્યાં. વોઈસ સર્ચ દ્વારા ટાઈપ કરતાં ન આવડતું હોય છતાં જોઈતી વસ્તુ સર્ચ કરી શકાય છે તેની પણ સમજણ આપી. આજે ગામમાં લોકો મને ‘પાવરફુલ વહુ’ તરીકે ઓળખે છે.”